יראון

יִרְאוֹן הוא קיבוץ באזור הצפון בתחום המועצה האזורית הגליל העליון. הוא משתייך לתנועה הקיבוצית המאוחדת. הקיבוץ הופרט לאחרונה[דרושה הבהרה]. שם היישוב נקרא על שם יִרְאוֹן המקראית (יהושע י"ט ל"ח), מערי המבצר שבצפון נחלת שבט נפתלי. השם נשתמר בשמו של הכפר הלבנוני הסמוך ממערב, יארון, מן העֵבר השני של הגבול. יש המזהים את השם יראון בכתובת עתיקה המפרטת את כיבושי תגלת-פלאסר השלישי מלך אשור ומתוארכת למאה השמינית לפני הספירה. הזיהוי מתקבל על הדעת לאור הימצאות שרידי יישוב קדום בשני תילים ידועים באותו אזור הנזכרים אף הם באותה הרשימה – קדש וחצור. שניהם נזכרים גם בכיבושי מלך אשור במקרא (מלכים ב טו, כט). רקע היסטורי הקיבוץ הוקם לאחר מלחמת העצמאות ב-20 במאי 1949 בידי יוצאי חטיבת יפתח של הפלמ"ח (מהכשרת דפנה של תנועת הצופים העבריים), מספר לוחמים יוצאי גדוד מוריה (לוחמי חי"ש) ובוגרי תנועת הנוער "דרור - החלוץ" שעלו ממצרים. הכשרת הצופים ה׳ (גרעין דפנה) של תנועת הצופים התגייסה לפלמ״ח באוקטובר 1947. בתחילת דרכה מנתה כ־76 בנים ו־36 בנות, ובהמשך המלחמה גדלה לכ־150 חברים בסך הכול. במהלך מלחמת העצמאות השתתפו חברי ההכשרה בשורה של מבצעים וקרבות כולל קרב נבי יושע כיבוש צפת והר כנען, קרבות לטרון במבצע יורם, החזקת משלטים בשער הגיא ופריצת דרך בורמה, מבצע דני (לוד ואזור מודיעין), וכן השתתפות בפעילות במבצע גי״ס. בהמשך נלחמו גם בדרום הארץ במסגרת מבצע יואב ובחיזוק השליטה בנגב, ולבסוף פעלו באזור בית שאן. בסך הכול נפלו במלחמה כ־16 מחברי ההכשרה רבים מהם בקרב נבי יושע. ב־20 במאי 1949 הקימו 74 חברים מההכשרה את קיבוץ יראון בגליל העליון במסגרת הקיבוץ המאוחד. הקבוץ הוקם על חורבות הכפר הערבי צלחא (ער'), כאחד משורת היישובים שחיזקו את קו הגבול עם לבנון. מקימי היישוב, יוצאי הפלמ"ח, היו חבריהם של הנופלים בכיבוש מצודת כ"ח ובקיבוץ מתקיימות אזכרות שנתיות לזכרם. במאי 1950 אושר צירופו למסגרת הקיבוץ המאוחד. בשנת 1953, על רקע משפטו של מרדכי אורן, חבר השומר הצעיר שהואשם בפראג כמרגל מערבי, נוצרו חילוקי דעות במפ"ם בין המצדדים בגישה הסובייטית בהנהגת משה סנה ו"חטיבת השמאל" לבין המצדדים בזכאותו של אורן. בינואר 1953 העבירה מזכירות תנועת הקיבוץ המאוחד החלטה בה נקבע כי: בעקבות החלטה זו גורשו מקיבוצים אחרים תומכי משה סנה ו"חטיבת השמאל", שלרוב היוו מיעוט, ובהצבעת שאר חברי הקיבוץ אולצו לעזוב. בקיבוץ יראון היה כמעט שוויון בין שתי הקבוצות, אך בהתאם להחלטת מזכירות הקיבוץ המאוחד, גורשה קבוצת "השמאל" מיראון. על מנת לזרז את העזיבה, נקט הרוב ביראון אמצעים ברוטליים, כולל חטיפת איש המיעוט. אחרי שביתת רעב בת יומיים עברו 28 חברים ליד חנה בפברואר 1953. בעקבות זאת סבל הקיבוץ ממיעוט חברים ונזקק לסיוע בכוח אדם. במשך השנים הצטרפו לקיבוץ גרעינים מתנועת הנוער העובד והלומד, מתנועת הצופים, בני קיבוצים ומשפחות מהארץ ומחו"ל. מקורות הכנסה לאחר השנים הראשונות הקשות, משק יראון פיתח במרוצת השנים מקורות הכנסה מגוונים שהובילו אותו להצלחה כלכלית. מקור ההכנסה העיקרי הוא מפעל "פסקל טכנולוגיות", הפועל באזור התעשייה במעלות. בנוסף, מפעל הרוכסנים הוותיק "פסקל רוכסנים", ענפי גידולי השדה, מטעי נשירים (תפוחים, אגסים, דובדבנים וקיווי) משתלה המתמחה בעצים נדירים, ומפעל "רהיטי יראון" המתמחה במוצרים להרכבה עצמית לרשתות שיווק. ענף התיירות מכיל את "אגם חי", פינת חי לליטוף מסביב לאגם טבעי קטן. בעלי חיים המסתובבים חופשי הם איילים אדומים, איילים נקודים, ארנבונים, עופות, סוסי פוני ועוד. ביראון 38 חדרי אירוח "שלווה על ההר". בשנת 2000 הוקם "יקב הרי גליל" בשיתוף עם יקבי רמת הגולן, מבנה היקב המצופה בעץ אלון ונירוסטה, משלב בין התפיסה המסורתית של תעשיית היין לחדשנות "הייטקית". היין המשובח מיוצר מכרמים שנטועים בהרי הגליל העליון וזוכה בתחרויות יין בארץ ובעולם. טיילת הפסלים בצידו המזרחי של הקיבוץ ממוקמת אנדרטת "הכשרת דפנה" לזכר 16 חברים שנהרגו בקרבות מלחמת השחרור. מהאנדרטה מובילה טיילת פסלים אל אנדרטה לזכר איילת לנגר אלקובי שנהרגה בפיגוע רצחני של מחבל מתאבד ב-19 באוקטובר 1994 בעת נסיעה בקו 5, סמוך לדיזנגוף סנטר שבתל אביב. ראו גם יראון (עיר מקראית) נחל יראון קישורים חיצוניים אתר האינטרנט הרשמי של יראון סיפורו של יראון באתר מיזם הנגב המערבי והגליל יראון במרכז המידע להתיישבות בגליל יראון, במרכז המידע לנגב ולגליל של תנועת אור תמונות מאוסף קיבוץ יראון מתוך האוספים הדיגיטליים של ספריית יונס וסוראיה נזריאן, אוניברסיטת חיפה שירים שנכתבו והולחנו בקיבוץ יראון באתר שירה עובדת אבשלום קור, באופן מילולי במלחמה: קיבוץ יראון בגליל העליון, גלי צה"ל, 15 בינואר 2025 יראון (ישראל), דף שער בספרייה הלאומית ארכיון יראון, בספרייה הלאומית גלריה הערות שוליים